प्रधानमन्त्रीलाई डेढ सय बालबालिकाको चिठी
बैतडीको पाटन नगरपालिकाका १५० जना बालबालिकाले प्रधानमन्त्रीलाई ‘मैले चाहेको शिक्षा’ विषयमा चिठी लेखेका छन् । गुणस्तरीय र प्रविधिमैत्री शिक्षाका लागि लेखेको चिठी शुक्रवार जिल्ला प्रशान कार्यालयमार्फत प्रधानमन्त्रीलाई बुझाइएको छ ।
गोकर्ण दयाल बैतडी, वैशाख १४ गते । बैतडीको पाटन नगरपालिकाका १५० जना बालबालिकाले प्रधानमन्त्रीलाई ‘मैले चाहेको शिक्षा’ विषयमा चिठी लेखेका छन् । गुणस्तरीय र प्रविधिमैत्री शिक्षाका लागि लेखेको चिठी शुक्रवार जिल्ला प्रशान कार्यालयमार्फत प्रधानमन्त्रीलाई बुझाइएको छ । पाटन नगरपालिका–८, स्थित जनता मावि आरुबाटामा कक्षा नौमा अध्ययनरत अञ्जली भट्टले ‘मैले चाहेको शिक्षा’ शीर्षकमा प्रधानमन्त्रीलाई चिठी लेख्दै विद्यालयमा शिक्षक नभएको गुनासो पाेख्नुभएको छ । बालबालिकाले प्रधानमन्त्रीलाई लेखेको चिठीमा निःशुल्क र गुणस्तरीय शिक्षा, दक्ष शिक्षक व्यवस्थापन, विज्ञान तथा प्रविधियुक्त शिक्षा, मनोरञ्जनका माध्यमबाट सिकाइको वातावरण लगायत शिक्षामा लगानी गर्नु पर्ने सात वटा मुख्य विषय छन् । शिक्षाका लागि विश्वव्यापी कार्य सप्ताह अन्तर्गत ‘मैले चाहेको शिक्षा’ शीर्षकमा १५० जना बालबालिकाले प्रधानमन्त्रीलाई चिठी लेखेकोे अभियानमा सरिक साझेदार संस्था भीमेश्वर सामुदायिक विकास सङ्घ (बिसिडिओ) का अध्यक्ष मानबहादुर ऐरले बताउनुभयो । उहाँले, शिक्षाका लागि राष्ट्रिय अभियान नेपालको समन्वयमा सङ्घले अभियान सञ्चालन गरिरहेको बताउनुभयो । सोमबारबाट सुरु भएको शिक्षाका लागि विश्वव्यापी कार्य सप्ताह २०२४ को अवसरमा सार्वजनिक शिक्षाका विभिन्न मुद्दामा नागरिक समाजको भेला तथा प्रदर्शन गरेका उहाँले जानकारी दिनुभयो ।शिक्षाका लागि राष्ट्रिय अभियानको सहयोगमा भीमेश्वर सामुदायिक विकास सङ्घ (बिसिडिओ) को आयोजना तथा फोर्स नेपाल र सामुदायिक विद्यालय व्यवस्थापन समिति महासङ्घ नेपालको सहकार्यमा साताव्यापी कार्यक्रम सञ्चालन भइरहेका छन् ।कार्यक्रमले तीन वटै तहका सरकारसँग निःशुल्क, गुणस्तरीय तथा सर्वसुलभ, व्यावहारिक, सहभागितामूलक र प्रविधिमैत्री शिक्षाको व्यवस्था हुनुपर्ने माग गरिएको छ । 